tartuNLP/wikipedia-smugri-20251201 huggingface dataset:
Pietarsaaren urheilutalo

Pietarsaaren urheilutalo on Pietarsaaressa sijaitseva urheilurakennus. Urheilutalo rakennettiin 1967 ja peruskorjattiin vuonna 2003.
Tilat.
Urheilutalo koostuu pallosalista, tanssisalista, budosalista, kokoushuoneesta, keilahallista, ja uimahallista. Uimahallissa on neljä allasta, sekä vesiliukumäki, hyppytorni ja poreallas.
Gonaïves

Gonaïves () on kaupunki Haitissa, Gonâvenlahden koillisrannalla. Alun perin Gonaibo-niminen alkuperäisväestön kylä on nyt hedelmällisen Artibonite-tasangon kaupallinen keskus. Sillä on hyvä luonnollinen satama, jonka kautta viedään kahvia, puuvillaa, sokeria, banaaneja, mangoja ja puutavaraa.
Maantiede.
Gonaïves sijaitsee laaksossa, vuoret ja kukkulat ympäröivät sitä kolmelta puolelta, neljäs sivu aukeaa merelle. Sijainti tekee siitä otollisen paikan tulvavahingoille. Syyskuussa 2004 hurrikaani Jeanne aiheutti tulvia ja mutavyöryjä, joissa kuoli yli 2500 ihmistä. Hurrikaanikaudella 2008 kaupunki kärsi erityisen kovasti useista myrskyistä, mukaan lukien hurrikaanit Hanna ja Ike, jotka aiheuttivat vakavia vahinkoja ja tulvia eri puolilla maata ja johtivat satoihin kuolemantapauksiin.
Historia.
Vuonna 1802 ranskalaiset vangitsivat vallankumouksellisen sankarin François-Dominique Toussaint L'Ouverturen hänen maaatilallaan kaupungin ulkopuolella. Jean-Jacques Dessalines julisti Haitin itsenäisyyden Ranskasta Gonaïvesin Place d'Armes -aukiolla 1. tammikuuta 1804. Merkittävä maamerkki on Musée du Centenaire, joka vihittiin käyttöön vuonna 1904 maan satavuotisen itsenäisyyden kunniaksi. Katedraali rakennettiin vuonna 1954. 
Gonaïves oli Jean-Claude Duvalier'n hallituksen vastaisen vastarinnan keskus vuosina 1985 ja 1986.
Vuonna 2009 kaupungin väkiluvuksi arvioitiin noin 230 000, mikä teki siitä maan kolmanneksi suurimman taajaman.
Bede BD-10

Bede BD-10 oli Jim Beden yritys esitellä maailman ensimmäinen ääntä nopeampi rakennussarjasuihkukone. Lentokoneen huippunopeuden Bede mainosti olevan 1,4 Mach, mutta suurin saavutettu nopeus oli 0,83 Mach. Ensimmäinen prototyyppi valmistui 1992. Koneita valmistui kaikkiaan viisi kappaletta, joista kolme hajosi ilmassa ja lentäjä sai surmansa. Kaksi jäljelle jäänyttä on museoitu.
Golden Age of Music

Golden Age of Music on Arjen Lucassenin Supersonic Revolution -yhtyeen ensimmäinen studioalbumi. Se julkaistiin 19. toukokuuta 2023. Albumi keskittyy 1970-luvulle ja on musiikillisesti saanut inspiraationsa 1970-luvun musiikista. Kappaleet ovat tyylilajiltaan progressiivista rockia, heavy metalia ja glam rockia.
Uskonto Gambiassa

Tämä artikkeli käsittelee Gambian uskontoa ja uskonnollisia yhteisöjä. Gambian suurin uskonto on islam. Muslimien osuus väestöstä oli 96,4 prosenttia vuonna 2019–2020. Toiseksi suurin uskonto on kristinusko.
Islam.
Islam on Gambian suurin uskonnollinen ryhmä. Suurin osa muslimeista on sunneja, jonka suurin ryhmä on malikisia suufeja. Suufilaisten tärkeimmät edustajat ovat Tidjaniyya, Qadiriyya ja Muridi. Suufilaiset rukoilevat yhdessä yhteisissä moskeijoissa. Gambiassa on myös Ahmadiyyan edustajia, kun taas pieni osa Etelä-Aasialaisista maahanmuuttajamuslimeista ei liity mihinkään perinteisiin islamilaisiin koulukuntiin.
Kristinusko.
Kristinusko on Gambian toiseksi suurin uskonnollinen ryhmä. Krisitty yhteisö on pääosin roomalaiskatolista. Lisäksi Gambiassa on myös protestanttisia ryhmiä kuten anglikaaneja, metodisteja, baptisteja, adventisteja, Jehovan todistajia sekä pieniä evankelisia kirkkokuntia. Kristityt elävät pääosin maan länsi- ja eteläosassa.
Muut uskonnot.
Pinei osa väestöstä harjoitttaa alkuperäiskansojen animistista uskonnollista vakaumusta. Etelä-Aasialaisten maahanmuuttajien joukossa on pieni ryhmä bahailaisia ​​ja pieni hinduyhteisö.
Uskonto Guineassa

Tämä artikkeli käsittelee Guinean uskontoa ja uskonnollisia yhteisöjä. Guinean suurin uskonto on islam. Muslimien osuus väestöstä oli 85,2 prosenttia vuonna 2012. Toiseksi suurin uskonto on kristinusko.
Islam.
Islam on Guinean suurin uskonnollinen ryhmä. Suurin osa muslimeista on sunneja. Guineassa on myös suhteellisesti pieni šiialainen ryhmä, mutta heidän osuutensa on kasvussa. Islam on demografisesti, sosiaalisesti ja kulttuurisesti maan hallitseva uskonto. Muslimit muodostavat enemmistön maan jokaisella neljällä suuralueella.
Osallistuminen jumalanpalveluksiin ja rituaaleihin on korkea, koska perinteiset kulttuuriset rituaalit liittyvät usein läheisesti uskonnollisiin käytäntöihin. Arivoiden mukaan yli 70 prosenttia muslimeista harjoittaa uskoaan säännöllisesti.
Kristinusko.
Kristinusko on Guinean toiseksi suurin uskonnollinen ryhmä. Kristillisiin ryhmiin kuuluvat roomalaiskatoliset, anglikaanit, baptistit, Jehovan todistajat, adventistit ja muut pienemmät evankeliset ryhmät. Kristittyjä on eniten Conakryssa, etelässä ja itäisellä metsäalueella. Krisittyjä asuu myös kaikissa suurissa kaupungeissa paitsi Fouta Djallonin metsäalueella.
Muut uskonnot.
Guineassa on pieni bahá'i-yhteisö. Ulkomaalaisyhteisössä on pieni määrä hinduja, buddhalaisia ​​ja perinteisten kiinalaisten uskontojen harjoittajia. Perinteiset alkuperäiskansojen uskonnolliset uskomukset ovat yleisimpiä metsäalueella. Jotkut muslimit ja kristityt sisällyttävät perinteisiä alkuperäiskansojen uskomuksia ja rituaaleja uskonnollisiin käytäntöihinsä.
Uskonto Guinea-Bissaussa

Tämä artikkeli käsittelee Guinea-Bissaun uskontoa ja uskonnollisia yhteisöjä. Guinea-Bissaun suurin uskonto on islam. Muslimien osuus väestöstä oli 46,1 prosenttia vuonna 2012. Toiseksi suurin uskonto on Afrikan perinteiset uskonnot.
Islam.
Islam on Guinea-Bissaun suurin uskonnollinen ryhmä. Suurin osa muslimeista on sunneja. Islamia harjoittavat laajimmin fulanit ja mandinkat. Ahmadiyyojen määrä on erittäin pieni, eikä se rajoitu mihinkään tiettyyn maantieteelliseen alueeseen.
Kansanuskonnot.
Noin puolet Guinea-Bissaun väestöstä noudattaa perinteisiä alkuperäiskansojen uskonnollisia käytäntöjä. Alkuperäiskansojen uskontojen harjoittajia asuu yleisesti kaikkialla maassa paitsi maan pohjoisosissa.
Kristinusko.
Arviolta 5–10 prosenttia väestöstä kuuluu kristittyihin. Krisityt kuuluvat useisiin eri suuntauksiin, kuten roomalaiskatoliseen kirkkoon ja erilaisiin protestanttisiin kirkkokuntiin. Kristitty väestö on keskittynyt Bissauhun ja muihin suuriin kaupunkeihin.
Uskonto Haitissa

Tämä artikkeli käsittelee Haitin uskontoa ja uskonnollisia yhteisöjä. Haitin suurin uskonto on kristinusko. Kristittyjen osuus väestöstä oli 84,0 prosenttia vuonna 2018. Suurimmat kristilliset kirkkokunnat ovat roomalaiskatolisuus ja protestantismi.
Kristinusko.
Kristinusko on Haitin suurin uskonto. Suurimmat kristilliset ryhmät ovat roomlaaiskatoliset, baptistit, helluntailaiset ja adventistit. Pienempiä kristillisiä ryhmiä ovat metodistit, episkopaalit, Jehovat todistajat ja mormonit.
Muut uskonnot.
Noin 2,1 prosenttia väestöstä harjoittaa voodoo-uskontoa. Voodoon luku edustaa ainoastaan niitä, jotka valitsevat voodoon ensisijaiseksi uskonnokseen. Paljon suurempi osa väestöstä harjoittaa voodoota kristinuskon, yleensä katolilaisuuden rinnalla. Lisäksi Haitilla on pieni muslimiyhteisö.
Al-Haqqa

Al-Haqqa (, ) on Koraanin 69. suura ja luokitellaan mekkalaiseksi. Se sisältää 52 jaetta. Suura on saanut nimensä ensimmäisessä jakeessa olevasta sanasta. 
Sisältö.
Suura kertoo syntisiä odottavasta rangaistuksesta ja vakuuttaa, että profeetan sana on Jumalalta.
Uskonto Itä-Timorissa

Tämä artikkeli käsittelee Itä-Timorin uskontoa ja uskonnollisia yhteisöjä. Itä-Timorin suurin uskonto on kristinusko. Lähes koko väestö on kristittyä. Suurimmat kristilliset kirkkokunnat ovat roomalaiskatolisuus ja protestantismi.
Kristinusko.
Kristinusko on Itä-Timorin suurin uskonto. Suurimmat kristilliset ryhmät ovat roomalaiskatoliset ja protestantit.
Islam.
Itä-Timorissa oli Indonesian meihityksen aikana huomattava muslimiväestö, joka koostui enimmäkseen malaijilaisista maahanmuuttajista. Maassa oli myös muutamia islamiin kääntyneitä sekä pieni määrä arabeja, jotka asuivat maassa sen ollessa Portugalin hallinnon alainen. Erityisesti malaijilaiset eivät olleet integroituneet yhteiskuntaan ja ainoastaan muutama sata jäi maahan itsenäistymisen jälkeen.
Muut uskonnot.
Useimmat kansalaiset ylläpitävät animistisia uskomuksisa ja käytänteitä, joita he pitävät enemmän kulttuurisina kuin uskonnollisina.
Uskonto Jemenissä

Tämä artikkeli käsittelee Jemenin uskontoa ja uskonnollisia yhteisöjä. Jemenin suurin uskonto on islam. Lähes koko väestö on muslimeita. Ainoastaan 0,9 prosenttia väestöstä kuuluu muihin uskontoihin.
Islam.
Islam on Jemenin suurin uskonto. Arviolta noin 65 prosenttia väestöstä on sunneja ja 35 prosenttia šiioja. Šiiat ovat useimmien zaideja ja sunnit shafi’ilaisia. Maan pohjoisosassa asuu muutama tuhat ismaililaista.
Muut uskonnot.
Ainoastaan 0,9 prosenttia väestöstä kuuluu muihin uskontoihin. Tämä luku kattaa juutalaiset, bahai-uskolaiset, hindut ja kristityt. Monet muiden uskontojen kannattajat ovat turvapaikanhakijoita tai maasta muuttaneita. Juutalaiset ovat Jemenin ainoa ei-islamilainen alkuperäisvähemmistö. Aikanaan suuri juutalainen väestö on muuttanut lähes kokonaan maasta. Maan pohjoisosassa Amranin alueella on ollut noin 400 juutalaista. Historiallinen Saadan juutalaisyhteisö on asunut tammikuusta 2007 lähtien Sanaassa hallinnon suojelemana sen jälkeen kun he joutuivat jättämään kotinsa huthi-kapinallisten vuoksi.
Jemenissä on arviolta noin 3 000 kristittyä, joista suurin osa on pakolaisia tai tilapäisesti ulkomailla asuvia. Adenissa on ollut kolme roomalaiskatolista ja yksi anglikaaninen kirkko.
Vanha 123

Vanha 123 on Porvoossa toimiva kulttuuritila. Tilassa toteutetaan vuosittain reilu sata erilaista kulttuuritapahtumaa, Porvoo Jazz Festivalista räp-klubeihin sekä taidenäyttelyihin ja teatteriproduktioihin. Lisäksi tilaa vuokrataan kokouksiin ja yksityistilaisuuksiin.
Tilojen aulassa toimii Aatos Café, joka vastaa tarjoiluista myös tiloissa järjestettävien tapahtumien aikaan. 
Historia.
Paikka avattiin ensimmäisen kerran vuonna 1982 Studio 123 nimen alla. Myöhemmin Bio Rex -ketju osti teatterin ja remontoi sen uuteen uskoon vuonna 2008. Teatteri suljettiin, kun uusi nelisalinen teatteri avautui Porvoon Taidetehtaalle, jonka jälkeen paikka avattiin toiminimellä Vanha 123 vuonna 2013. Vuonna 2019 Porvoo Jazz Festival siirsi yhdistyksen toiminnan vakituisesti Vanha 123:n tiloihin, jolloin myös samalla avattiin Aatos Café.
Perhelääketiede

Perhelääketieteessä hoidetaan eri ikäisiä ihmisiä. Koulutuksessa opitaan ehkäisemään, diagnosoimaan ja hoitamaan eri sairauksia, jotka vaikuttavat ihmiseen koko elämänkaaren ajan. Se keskittyy koko ihmiseen sekä parantaa yksilön sekä koko perheen hyvinvointia. 
Iso-Britanniassa alkoi potilas-lääkärisuhdetta korostava Balint-perinne 1950-luvulla. Tämä edisti yleislääkäreille soveltuvien työnohjausmallien syntyä myös Suomessa. Samalla se antoi vaikutteita yleislääketieteen oppialan (engl. "general practice, general practitioner") synnylle. Perhelääketieteen koulutus (engl. "family medicine, family doctor") käynnistyi Yhdysvalloissa 1960-luvun lopussa. Kansanterveyden näkökulmasta perhelääketiede on tärkeää, koska riskitekijät ovat usein eri perheen jäsenillä samoja. Näitä riskitekijöitä ovat esimerkiksi tupakointi, lihavuus, korkea verenpaine ja suuret rasva-arvot.
Perhelääketieteen koulutus Suomessa.
Suomessa perhelääketieteen perusteita käsitellään jo useissa Suomen lääketieteellisissä tiedekunnissa, vaikkei opetuksessa käytetä termiä perhelääketiede. Opetuksesta ovat vastanneet pääosin yleislääketieteen laitokset ja psykiatrian klinikat. Perhelääketieteessä on koulutus- ja työskentelymalleja, joita voivat hyödyntää etenkin perusterveydenhuollossa työskentelevät lääkärit. Monet eri erikoisalojen lääkärit ovat innostuneet perhelääketieteestä etenkin vuorovaikutusopintojen myötä. Vuodesta 1989 alkaen on toteutettu erillisiä kaksivuotisia lääkäreille suunnattuja perhelääketieteen täydennyskoulutusohjelmia.
Suomen perhelääketieteen yhdistys.
Suomen perhelääketieteen yhdistys perustettiin vuonna 1999. Se edistää systeemiseen biopsykososiaaliseen malliin perustuvaa perhelääketieteellistä toimintaa. Se järjestää koulutusta ja työnohjausta sekä pitää alan kansainvälisiä yhteyksiä muihin alan organisaatioihin. Yhdistys edistää perhelääketieteen alaan kuuluvaa tutkimus-, tiedotus- ja julkaisutoimintaa. Se laatii aloitteita ja antaa lausuntoja eri viranomaisille. Yhdistyksen jäseniksi voivat liittyä ne, jotka hyväksyvät yhdistyksen säännöt ja toiminnan tarkoituksen. Yhdistyksen hallitus hyväksyy hakemuksesta uudet jäsenet.
Robert D. Carey

Robert Davis Carey (12. elokuuta 1878 – 17. tammikuuta 1937) oli yhdysvaltalainen republikaanipoliitikko, joka toimi Wyomingin kuvernöörinä ja yhdysvaltain senaattorina. Davis oli ensimmäinen syntyperäinen Wyomingilainen kummassakin virassa .
Adeleke Akinyemi

Adeleke Akinola Akinyemi (s. 11. elokuuta 1998 Lagos) on nigerialainen jalkapalloilija, pelipaikaltaan hyökkääjä. Hän on pituudeltaan 188-senttimetrinen ja edustaa Veikkausliigassa pelaavaa Tampereen Ilvestä.
Akinyemin ensimmäinen seura Euroopassa oli pohjoiskyproslaisessa Birinci Ligissä pelaava Serdarlı GB, johon hän siirtyi vuonna 2015. Kaudet 2017–2018 Akinyemi edusti Latvian Virslīgan Ventspilsiä, jossa hän voitti liigan jaetun maalikuninkuuden ensimmäisellä kaudellaan tehtyään kymmenen maalia.
Elokuussa 2024 Akinyemi siirtyi Tšekistä Veikkausliigassa pelaavaan Tampereen Ilvekseen loppukauden mittaisella sopimuksella. Akinyemi teki loppukauden aikana kolme maalia, valittiin Veikkausliigan syyskuun pelaajaksi ja oli mukana voittamassa kauden päätteeksi hopeaa. Helmikuussa 2025 uutisoitiin, että Akinyemi jatkaa Ilveksessä myös kaudella 2025.
Pedro Justiniano

Pedro Justiniano Almeida Gomes (s. 18. huhtikuuta 2000 Vicenza, Italia) on italialaissyntyinen guineabissaulainen jalkapalloilija, joka edustaa Veikkausliigassa pelaavaa Vaasan Palloseuraa. Justiniano omistaa myös Portugalin kansallisuuden. Justiniano on edustanut kolmea maajoukkuetta uransa aikana.
Justiniano aloitti ammattiuransa Juventuksen riveissä, muttei pelannut yhtään peliä Italialaisseurassa. Justiniano siirtyi lainalle FC Porton reservijoukkueeseen ja myöhemmin siirtyi seuran riveihin täysiaikaisesti.
Justiniano liittyi Académica de Coimbran riveihin 2021.
2022 Justiniano allekirjoitti kolmen vuoden sopimusken puolalaisseuran Radomiak Radomin kanssa.Justiniano pelaisi seurassa vain 12 ottelua, sillä kaudelle 2023-2024 Justiniano siirrettiin lainalle Romanian Liga I:ssä pelaavaan FC Petrolul Ploieștiin.
Vuonna 2024 Justiniano allekirjoitti Vaasan Palloseuran kanssa kaksivuotisen sopimuksen.
Saumalasiahven

 
Saumalasiahven ("Chanda nama") on lasiahveniin kuuluva kalalaji. Lajia tavataan Etelä- ja Kaakkois-Aasiasta. 
Koko ja ulkonäkö.
Saumalasiahven voi kasvaa 10–11 cm pitkäksi. Laji on ruumiinmuodoltaan litteä ja soikea. Alaleuka työntyy yläleukaa pidemmälle. Kalalla on kaksi selkäevää, jotka ovat osittain yhtyneet. Saumalasiahvenent pyrstöevä on voimakkaasti haarautunut. Väriltään laji on kellertävänharmaa ja ruumiissa on hyvin pieniä mustia pisteitä. Kalan evät ovat oranssit.
Levinneisyys ja elintavat.
Saumalasiahvenen levinneisyysalue ulottuu Pakistanista Bangladeshiin. Havainnot Myanmarista voivat olla virheellisiä. Lajin elinympäristöä ovat makeanveden ja murtoveden ympäristöt esimerkiksi, joet, lammet, kanavat ja mangrovet. Sadekausien aikaan kalaa tavataan myös riisipelloilta. Saumalasiahven liikkuu pieninä parvina usein kasvillisuuden seassa ja on yöaktiivinen, Sen ravintoa ovat hyönteiset, pienet äyriäiset, kalojen suomut ja vesikasvien osat. Lisääntymiskauden ajankohdassa on jonkin verran alueellista vaihtelua, mutta laji todennäköisesti kutee ympärivuotisesti. Kutu tapahtuu vesikasvillisuuden joukkoon.
Saumalasiahventa voidaan pitää akvaarioissa. Pienestä koostaan huolimatta varsinkin vähävaraiset höydyntävät sitä ruokakalana.
Luettelo Etelä-Sudanin kaupungeista

Tämä on luettelo Etelä-Sudanissa sijaitsevista kaupungeista.
Käpylä (Kotka)

Käpylä on asuinalue Helilän kaupunginosassa, Kotkan kaupungin koillisosassa.
Alueella toimii Käpylän päiväkoti sekä Käpylän koulu, joka tarjoaa perusopetusta ja esiopetusta. Koulu sijaitsee osoitteessa Ahlströmintie 77, lähellä Kotkan jäähallia. Mainiokoti Käpylä tarjoaa ympärivuorokautista hoivaa muistisairaille.
Käpylän alueen kehitys on ollut aktiivista, ja alueelta löytyy monipuolisia asumisvaihtoehtoja sekä hyvät liikenneyhteydet. Esimerkiksi Karhulan keskustan palvelut ja Jumalniemen kauppakeskus ovat lähellä, ja alueelta on nopea yhteys moottoritielle sekä Helsingin että Pietarin suuntiin.
Valis (pelisarja)

Valis on japanilaisen Telenetin aloittama toimintapelien sarja. Sarjan ensimmäinen peli "Mugen Senshi Valis" julkaistiin vuonna . Ensimmäisestä pelistä on tehty useita eri versioita ja sille on julkaistu useita jatko-osia. Sarjan alku ajoittuu samaan aikaan kun Japanissa oli kasvava määrä pelejä, joissa oli naispuoleinen päähenkilö. "Valis" oli ensimmäinen, joka soveltaa taikatyttögenren videopeliksi.
Sarjan ensimmäisestä pelistä on julkaistu useita eri versioita eri alustoille, jotka poikkeavat toisistaan merkittävästi paitsi ohjauksen myös muun pelimekaniikan ja tasosuunnittelun osalta.
"Mugen Senshi Valis II" nimellä julkaistiin kaksi eri peliä, jotka kehitti kaksi eri yritystä. Peleissä on sama perustarina ja hahmot, mutta muutoin ovat erilaiset pelit.
"Mugen Senshi Valis III" lisäsi mahdollisuuden vaihtaa pelihahmoa kesken pelin. Eri hahmoilla on eri aseistus.
Vuonna 2004 aikuisviihdeyhtiö osti Telenetin ja julkaisi sarjan pohjalta pornopelin nimellä "Valis X".
Conclave

Conclave on vuonna 2024 ensi-iltansa saanut Edward Bergerin ohjaama jännityselokuva. Se perustuu Robert Harrisin samannimiseen romaaniin, jonka on sovittanut käsikirjoitukseksi Peter Straughan. Elokuvan pääosissa ovat Ralph Fiennes, Stanley Tucci, John Lithgow, Sergio Castellitto ja Isabella Rossellini.
"Conclave" sai ensi-iltansa Telluriden elokuvajuhlilla 30. elokuuta 2024. Teatteriensi-illan se sai Yhdysvalloissa 25. lokakuuta ja Britanniassa 29. marraskuuta.
Juoni.
Paavin kuoltua kardinaali Lawrence järjestää Vatikaanissa kardinaalien kokouksen eli konklaavin uuden paavin valitsemiseksi. Kokouksen aikana Lawrence joutuu osallistumaan monenlaisiin juonitteluihin, tutkimaan paaviksi pyrkivien kardinaalien menneisyyttä ja kamppailemaan omatuntonsa kanssa.
Elokuvan käännekohtiin kuuluu kardinaali Benítezin puhe, jossa hän vastaa konservatiivisen kardinaalin islaminvastaiseen puheeseen terroristisen pommi-iskun jälkeen:"Kristitty ja muslimi. Sanotko, että meidän täytyy taistella? Mistä luulet meidän taistelevan? Ei, hyvä veli. Se, mitä vastaan taistelet, on täällä, meidän sisällämme. Jos annamme vihan vallata meidät, jos puhumme 'osapuolista' sen sijaan, että puhumme jokaisen miehen ja naisen puolesta - - Anteeksi, mutta viime päivinä olemme osoittautuneet pieniksi, mitättömiksi miehiksi - - Olemme olleet huolissamme vain itsestämme, Roomasta, näistä vaaleista, vallasta, mutta ne eivät ole Kirkko. Kirkko ei ole perinne. Kirkko ei ole menneisyys. Kirkko on se, mitä teemme seuraavaksi."
Palkinnot.
Elokuva sai kahdeksan Oscar-ehdokkuutta, joista se palkittiin parhaan sovitetun käsikirjoituksen Oscarilla (Peter Straughan Robert Harrisin romaanin pohjalta).
Elokuva voitti neljä Bafta-palkintoa mukaan lukien parhaan elokuvan palkinnon.
Elokuva voitti Screen Actors Guild -palkintogaalan pääpalkinnon eli parhaan näyttelijäkokoonpanon palkinnon.
Kari Glödstaf

Kari Glödstaf (s. 26. kesäkuuta 1974) on lappeenrantalainen mykkäelokuviin erikoistunut tietokirjailija ja Suomen tietokirjailijaliiton jäsen. Hän on toiminut Forssan mykkäelokuvafestivaalien taiteellisena johtajana vuodesta 2009 lähtien, ja on avustanut Kansallista audiovisuaalista instituuttia suomalaisten mykkäelokuvien restaurointiprojekteissa.
Glödstaf kuvaa innostuksensa elokuviin syntyneen jo lapsena. Televisiossa esitetyt kuukauden westernit, Hammer-yhtiön kauhuelokuvat sekä Noidan käsikirjasta nähty still-kuva F. W. Murnaun "Nosferatusta" (1922) syvensivät innostusta entisestään, joka tosin kasvoi täyteen kukoistukseensa vasta DVD:n myötä. Vuosituhannen vaihteessa alkanut aktiivinen aiheeseen liittyvien kirjojen ja elokuvien keräily jatkuu edelleen. Elokuva-arvostelujen kirjoittamisen hän aloitti FilmGoer-sivustolla joulukuussa 2001, kirjoittaen myös useamman vuoden ajan DVD-arvosteluja DVD Plazalle. Tämä toiminta jatkui sittemmin Kinokabinetti-blogissa vuosien 2012–2017 ajan.
Syksyllä 2005 perustettu Mykkäelokuvasivusto on yksi vanhimmista edelleen aktiivisista elokuvasivustoista. Sivustolla on arvosteluiden lisäksi mykkäelokuvauutisia, festivaaliraportteja, kirja-arvioita sekä näyttelijä- ja ohjaajaesittelyitä. Sivustolla on luettavissa myös pidempiä aiheeseen liittyviä artikkeleita.
Glödstaf on tehnyt yhteistyötä KAVI:n kanssa. Hän toimi päärekonstruoijana Teuvo Puron "Kihlauksen" (1922), Konrad Tallrothin "Suursalon häiden" (1924) sekä Erkki Karun "Suvisen sadun" (1925) kohdalla. Jälkimmäisestä hän on kertonut teoksessaan "Suvinen satu: Kuinka se tehtiin, kuinka se menetettiin ja kuinka se pelastettiin" (2024, Luovaja). Glödstaf toimi myös käsikirjoittajana Tero Hurmeen animoimassa lyhytelokuvassa "Vasikan häntä" (2020), joka on vapaasti toteutettu uusintafilmatisointi toisesta Suomessa koskaan tehdystä ja sittemmin kadonneesta samannimisestä näytelmäelokuvasta vuodelta 1908.
Glödstafin osaamisen laajuutta ja asialle omistautumista kuvaa hänen aikakauden elokuvia laajalti esittelevät luentonsa muun muassa Max Linderistä, Teuvo Purosta sekä Charles Chaplinin "Kultakuumeesta" (1925) Erkki Karun "Koskenlaskijan morsiameen" (1923) ja Grigori Kozintsevin ja Leonid Traubergin "Uuteen Babyloniin" (1929).
Glödstaf perusti kioskikirjallisuuden viimeisinä huippuvuosina julkaistua Yöjuttu-lehteä varten Yöjuttuklubi-blogin, jolle hän vuosien 2017–2022 aikana referoi ja arvosteli kaikki suomeksi vuosien 1982–1991 aikana käännetyt lehdet. Urakka valmistui viimeisen Suomessa julkaistun lehden arvostelun myötä. 
Muut.
Kinosilmä: Kulttuurivihkojen elokuvablogi
Guangkun-moottoritie

Guangkun-moottoritie (G80) on Kiinan moottoritie, joka kulkee Kiinan eteläosissa Guangzhousta Kunmingiin. Tien pituus on 1 400 km.
Reitti.
Tie kulkee kolmen Kiinan maakunnan kautta: Guangdongin, Guangxin ja Yunnanin.
Alix Didier Fils-Aimé

Alix Didier Fils-Aimé (s. 14. marraskuuta 1971) on haitilainen liikemies ja poliitikko, joka toimii maansa väliaikaisena pääministerinä 10. marraskuuta 2024 alkaen. 
Fils-Aimé on suorittanut kaupallisen koulutuksen (erikoistuen rahoitukseen) Bostonin yliopistosta ja opiskellut muutosjohtamista Harvardin yliopistossa.
Fils-Aimé joutuu hallitsemaan Haitia sekasortoisena aikana. Presidentti Jovenel Moïsen murhan jälkeen heinäkuussa 2021 maahan ei ole saatu valittua pysyvää johtoa, vaan maata johtaa siirtymäkauden neuvosto. Parlamenttivaalit pidettiin viimeksi vuonna 2016.
Fils-Aimé on kolmas Haitin pääministeri kolmessa vuodessa Ariel Henryn ja Garry Conillen jälkeen. Hän otti hallitukseensa kahdeksan ministeriä Conillen hallituksesta, 10 on virassa ensimmäistä kertaa. Uuden hallituksen odotetaan erityisesti keskittyvän elintarvike- ja talouskriisin hallintaan sekä tulevien vaalien valmisteluun.
Fils-Aimén isä oli tunnettu haitilainen aktivisti Alix Fils-Aimé, jokaa vangittiin entisen diktaattorin Jean-Claude "Baby Doc" Duvalierin hallinnon aikana.
António Agostinho Neton kansainvälinen lentoasema

António Agostinho Neton kansainvälinen lentoasema (, AIAAN) on kansainvälinen lentoasema Icolo e Bengon maakunnassa Angolassa, noin 40 kilometriä kaakkoon pääkaupunki Luandan keskustasta. Lentoasema on nimetty Angolan ensimmäisen presidentin, Agostinho Neton mukaan.
Uusi lentoasema korvaa Luandan vanhan Quatro de Feveiron lentoaseman. Lentoasema on yksi Afrikan suurimpia, ja siitä on tarkoitus olla merkittävä lentoliikenteen solmukohta. Lentoaseman kautta voi kulkea 15 miljoonaa matkustajaa vuodessa. Vanhan lentoaseman matkustajamäärät ovat olleet merkittävästi uuden lentoaseman kapasiteettia alhaisempia, ja sitä onkin kritisoitu ylisuureksi. Angolan hallituksen mukaan suuri lentoasema on kuitenkin sijoitus tulevaisuuteen, ja sen odotetaan vahvistavan maan taloutta.
Historia.
Projekti uuden lentoaseman rakentamiseksi Luandaan alkoi vuonna 2005, ja rakennnustyöt vuonna 2013. Lentoaseman rakennusta rahoitettiin kiinalaisella lainarahalla. Alkuperäinen rakennussopimus purettiin vuonna 2017, ja uusi solmittiin 2020. Lentoaseman pääurakoitsija oli kiinalainen China National Aero-technology International Engineering Corporation.
Lentoasema avattiin marraskuussa 2023. Se maksoi 3,8 miljardia Yhdysvaltain dollaria, ja oli valmistuessaan suurin minkään kiinalaisyhtiön rakentama lentoasema Kiinan ulkopuolella. Angolan kansallinen lentoyhtiö TAAG Angola Airlines lensi lentoaseman ensimmäisen rahtilennon 19. joulukuuta 2023, mutta ensimmäisen matkustajalennon vasta 10. marraskuuta 2024.
Lentoasema.
Lentoasemalla on kaksi rinnakkaista kiitotietä, jotka ovat 3 800 ja 4 000 metriä pitkät. Lentoasemalla on kolme terminaalirakennusta. Lentoaseman kautta voi kulkea 15 miljoonaa matkustajaa ja 130 000 tonnia rahtia vuodessa. Lentoasemaa voitaisiin laajentaa tulevaisuudessa jopa 65 miljoonalle matkustajalle ja 400 000 tonnille rahtia vuodessa.
Porta Ardeatina

Porta Ardeatina on antiikin aikainen portti Aurelianuksen muurissa Rooman kaupungissa Italiassa. Se sijaitsee muurin eteläsivulla.
Porta Ardeatina rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Porttia ei mainita missään antiikin tai keskiajan kirjallisessa lähteessä, mutta sen nykyinen nimi perustuu oletukseen, että se oli portti, jonka kautta kulki Via Ardeatina. Se tuli oletettavasti Serviuksen muurin Porta Naevialta. Porta Ardeatinasta itään sijaitsee Porta Appia (nyk. Porta San Sebastiano) ja länteen Porta Ostiensis (nyk. Porta San Paolo).
Portti on tiilinen kaariportti, jota koristavat puolipylväät ja jossa on raskas arkkitraavi. Poggio Bracciolini mainitsee, että portissa oli Honoriuksen omistuskirjoitus, mutta siitä ei ole säilynyt yhtään kopiota. Arvellaan, että portti muurattiin umpeen jo varhaisessa vaiheessa.
Porta Asinaria

Porta Asinaria on antiikin aikainen portti Aurelianuksen muurissa Rooman kaupungissa Italiassa. Se sijaitsee Caelius-kukkulalla muurin kaakkoissivulla.
Porta Asinaria rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Portti sai nimensä siitä, että sen kautta kulki Via Asinaria. Porta Asinariasta koilliseen sijaitsee Porta Praenestina (nyk. Porta Maggiore) ja länteen Porta Metronia. Heti portin itäpuolella sijaitsee uudempi Porta San Giovanni.
Via Asinaria ei ollut erityisen merkittävä, ja portin suuren koon on arveltu johtuvan ennemminkin siitä, että se sijaitsi lähellä Lateraanikirkkoa. Portin nimi mainitaan "De mirabilibus urbis Romaessa". Keskiajan kirjoittajat käyttävät siitä nimiä "Porta Asinaria Lateranensis" ja "Porta Sancti Johannis". Portti suljettiin vuonna 1408, mutta se avattiin luultavasti uudelleen ja suljettiin pysyvästi vasta vuonna 1574, kun Porta San Giovanni rakennettiin paavi Gregorius XIII:n toimeksiannosta.
Portin nykyinen tiiliverhoiltu "opus caementicium" -rakenne on viimeistään keisari Honoriuksen ajalta. Siinä on useita muutoksia tai lisäyksiä, jotka osoittavat muutoksia rakennussuunnitelmissa. Portissa on kaksi pitkää puolipyöreää bastionimaista tornia, joissa on kolme kerrosta ikkunoita. Näitä torneja reunustavat suorakulmaiset porrastornit. Kaarellisen porttiaukon yläpuolella on pitkä kammio, jossa on kaksi riviä ikkunoita, joista alempi katkaisee varhaisemman rintavarustuksen. Nykyisin portti on yksi parhaiten säilyneistä kaikista Aurelianuksen muurin porteista.
Porta Aurelia nova

Porta Aurelia nova eli Porta Sancti Petri oli antiikin aikainen portti Aurelianuksen muurissa Rooman kaupungissa Italiassa. Se sijaitsi muurin länsisivulla Pons Aeliuksen (nyk. Ponte Sant’Angelo) eteläpäässä Tiberin itärannalla.
Portti tunnetaan vain huonosti. Se tunnettiin nimellä "Porta Aurelia", tai "Porta Aurelia nova" eli ”uusi Porta Aurelia” erotuksena vanhemmasta Porta Aureliasta (nyk. Porta San Pancrazio). Prokopioksen aikana 500-luvulla se tunnettiin myös nimellä "Porta Sancti Petri" eli ”Pyhän Pietarin portti”. Tämä nimi tuli siitä, että portti johti Pietarin haudalle ja Pietarinkirkolle. Prokopios erottaa uuden Porta Aurelian selvästi vanhasta Porta Aureliasta, jota kutsuu nimellä Porta Transtiberina.
Joskus Porta Aurelia nova on yhdistetty virheellisesti Porta Corneliaan, joka sijaitsi kuitenkin joen toisella puolella Pons Aeliuksen pohjoispäässä.
Porta Chiusa

Porta Chiusa eli Porta Clausa on antiikin aikainen portti Aurelianuksen muurissa Rooman kaupungissa Italiassa. Portin nimi on nykyaikainen, eikä sen antiikin aikaista nimeä tunneta. Portti on poterni eli pieni kulkuaukko, joka sijaitsi heti Castra praetorian eteläpuolella. Sen kautta kulki tie, joka tuli Serviuksen muurin Porta Viminalikselta. Portissa on yksi porttiaukko, jonka yläpuolisessa kurtiinissa on kuusi ikkunaa, kuten Porta Latinassa. Portti jäi käytöstä keskiajalla ja on muurattu umpeen.
Porta Cornelia

Porta Cornelia oli antiikin aikainen portti Rooman kaupungissa Italiassa. Se sijaitsi Pons Aeliuksen (nyk. Ponte Sant’Angelo) pohjoispäässä Tiberin länsirannalla lähellä Hadrianuksen mausoleumia.
Porta Cornelia tunnetaan vain huonosti. Se sai nimensä siitä, että sen kautta kulki Via Cornelia, joka sai alkunsa Pons Aeliuksen pohjoispäästä ja suuntasi länteen. Portti rakennettiin viimeistään siinä vaiheessa, kun keisari Honorius muutti 400-luvulla Hadrianuksen mausoleumin Aurelianuksen muuriin liittyneeksi linnoitukseksi, nykyiseksi Castel Sant’Angeloksi. Samassa yhteydessä linnoitusmuuri jatkettiin mausoleumilta joen rantaan, jolloin muuriin joko tehtiin portti Via Corneliaa varten, tai aiempi portti otettiin osaksi muuria. Nimi "Porta Cornelia" esiintyy vain yhdessä lähteessä, joka on ehkä 600-luvulta. Portti purettiin keskiajalla.
Joskus Porta Cornelia on yhdistetty virheellisesti Porta Aurelia novaan eli Porta Sancti Petriin, joka sijaitsi kuitenkin joen toisella puolella Pons Aeliuksen eteläpäässä.
Porta Latina

Porta Latina on antiikin aikainen portti Aurelianuksen muurissa Rooman kaupungissa Italiassa. Se sijaitsee muurin kaakkoissivulla.
Porta Latina rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Portti sai nimensä siitä, että sen kautta kulki Via Latina. Portti säilytti antiikin aikaisen nimensä läpi keskiajan. Porta Latinasta pohjoiseen sijaitsee Porta Metronia ja etelään Porta Appia (nyk. Porta San Sebastiano).
Portissa on yksiaukkoinen holvi, joka on rakennettu epäsäännöllisistä travertiinilohkoista, ja sen yläpuolella ulkopuolella on viisi ikkunaa rivissä sekä kuudes tiilimuurattu ikkuna eteläpäässä. Portin päällä on kiviset rintavarustukset. Porttia reunustaa kaksi puolipyöreää "opus caementiciumista" tehtyä ja tiilillä päällystettyä tornia. Tornit eivät nouse keskusosan yläpuolelle kuten muurin monissa muissa porteissa. Pohjoinen torni lepää kiviperustuksella, joka on saattanut kuulua hautarakennukseen.
Suurin osa portin rakenteista on peräisin Honoriuksen ajalta, mukaan lukien porttiaukon holvikivet. Niitä on kuitenkin usein pidetty virheellisesti 500-luvun kunnostustöiden tuloksena, koska sisäpuolen lakikivessä on veistettynä risti ja ympyrä, ja ulkopuolen lakikivessä Kristus-monogrammi A:n ja Ω:n välissä.
Porta Maggiore

Porta Maggiore, antiikin Porta Praenestina, on antiikin aikainen portti Aurelianuksen muurissa Rooman kaupungissa Italiassa.
Historia.
Porta Praenestinan rakennutti keisari Claudius. Se muodostui Aqua Claudia ja Aqua Anio novus -akveduktien kahdesta holvikaaresta, joiden avulla ne ylittivät Via Praenestinan ja Via Labicanan. Nämä kaksi tietä erkanivat toisistaan juuri ennen akveduktin alitusta: Labicana haarautui oikealle ja Praenestina vasemmalle. Portti liitettiin Aurelianuksen muuriin sen rakentamisen yhteydessä keisari Aurelianuksen aikana noin vuonna 271.
Portti esiintyy ensimmäisen kerran kirjallisissa lähteissä 500-luvulla nimellä "Porta Praenestina". Sama nimi säilyi käytössä keskiajalla, yhdessä nimien "Porta Sessoriana" ja "Porta Labicana" kanssa. Se korvautui vähitellen nimellä "Porta major" ("Porta maior"), joka on säilynyt nykyisessä nimityksessä "Porta Maggiore".
Rakennelma.
Portissa on kaksi holvikaarta, jotka ovat lievässä kulmassa toisiinsa nähden, sillä Via Praenestinan ja Via Labicanan kulkusuunta oli aluksi lähes rinnakkainen. Koko rakennelma on travertiiniä, ja sen korkeus on noin 32 metriä ja leveys noin 24 metriä. Kahden pääholvin korkeus on noin 14 metriä, leveys 6,35 metriä ja syvyys 6,20 metriä. Keskipilarissa on pieni holvikaari, jonka korkeus on 5,10 metriä ja leveys 1,80 metriä. Se on nykyisin suljettu ja lähes kokonaan nykyisen maanpinnan alapuolella. Tämän kaariaukon yläpuolella, samoin kuin pohjoisessa ja eteläisessä pilarissa, on muita kaariaukkoja, joiden sivuilla on korinttilaiset pylväät ja päällä entablatuurit.
Portin yläosan attika on kolmikerroksinen. Näistä kolmesta osiosta kahden ylimmän sisällä virtasivat Aqua Anio novus ja Aqua Claudia -akveduktien vedet, mutta alin oli pelkästään koristeellinen. Jokaisen kerroksen julkisivussa on piirtokirjoitus. Ylin kirjoitus kertoo alkuperäisestä Claudiuksen aikana tehdystä rakennustyöstä, joka on luultavasti Trajanuksen uudistama, ja muut kaksi Vespasianuksen ja Tituksen teettämistä kunnostustöistä. Portin ulkopuolella, teiden välissä, on Eurysaceen hauta, joka kuuluu tasavallan loppuajalle. Se oli rakennettu noin 3,5 metriä nykyistä maanpintaa alemmaksi.
Porttiin tehtiin huomattavia muutoksia Honoriuksen aikana. Varmuudella hän rakennutti kurtiinimuurin, jossa oli kaksi aukkoa, muodostaen näin portille sisäpihan. Hänen aikaansa kuuluvat todennäköisesti myös suorakulmaiset tornit portin kummassakin päässä ulkopuolella. Keskellä oleva puolipyöreä torni, joka rakennettiin Eurysaceen haudan päälle, saattaa kuulua Aurelianuksen aikaan. Myöhäisin antiikin aikainen tienpinta on 1,50 metriä nykyisen alapuolella.
Portin toinen aukko tukittiin myöhemmin. Vuonna 1838 monet myöhemmät lisäykset poistettiin ja akveduktin holvit paljastettiin näkyviin.
Porta Metronia

Porta Metronia (myös "Porta Metrovia", "Porta Metroni", "Porta Metrobi", "Porta Metrosi") on antiikin aikainen portti Aurelianuksen muurissa Rooman kaupungissa Italiassa. Se sijaitsee muurin kaakkoissivulla.
Porta Metronia rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Se oli alun perin vain sivuportti. Sen ympärillä ei ollut torneja, kuten tärkeämmissä porteissa, eikä sieltä lähtenyt merkittäviä teitä; sen kautta kulki kuitenkin tie, joka johti Via Latinalle. Porta Metronia vastasi Porta querquetulanaa Serviuksen muurissa.
Portti tukittiin tuntemattomana ajankohtana, varmasti kuitenkin ennen 1400-luvun puoliväliä. Marrana-joki, joka kulkee Aurelianuksen muurin alitse tässä kohtaa, johdettiin kaupunkiin Calixtus II:n toimeksiannosta vuonna 1122, ja on arveltu, että hänen olisi täytynyt sulkea portti tuossa yhteydessä. Toisaalta portti mainitaan edelleen keskiajan lähteissä.
Porta Metroniasta itään sijaitsi Porta Asinaria ja etelään Porta Latina.
Social First

Social First Oy on suomalainen peliyhtiö, joka kehittää mobiili- ja PC peliä nimeltä Nexus Station. Yhtiön kotipaikka sijaitsee Kotkassa ja toimitusjohtaja on Kim Soares.
Social First Oy keräsi sijoittajilta 4,2 miljoonaa euroa pelinkehitystä varten. Sijoittajina oli muun muassa Crowberry Capital, Play Ventures sekä Business Finland.
Tammikuussa 2025 Kukouri Mobile Entertainment kertoi myyneensä Pixel Worldsin sekä Tiny Troopers- pelisarjan immateriaalioikeudet Social First Oy:lle.
Social First Oy:ssä työskentelee monia entisiä Kukouri Mobile Entertainmentin työntekijöitä sekä Social Firstin nykyinen perustaja ja toimitusjohtaja Kim Soares oli mukana perustamassa Kukouria vuonna 2011 sekä toimi myös Kukourin toimitusjohtajana.
10.11.2025 Social First ilmoitti ostaneensa GamerPay-palvelun. GamerPay on verkkomarkkinapaikka ja maksupalvelu, jonka kautta pelaajat voivat ostaa ja myydä digitaalisia peliesineitä, erityisesti esimerkiksi Counter‑Strike 2-pelin skinejä turvallisesti. Social First ilmoitti oston yhteydessä laajentavansa GamerPayn toimintaa myös Counter-Strike2 ulkopuolelle. Heidän tarkoituksena on lisätä Social Firstin kehittämä Nexus Station myös GamerPay palveluun.
Hilja Lahti

Hilja Eliina Lahti (10. helmikuuta 1906 Jaala – 24. joulukuuta 1988 Jaala) oli suomalainen kotitalouskonsulentti. Orimattilan kotitalousopiston emäntäkoulun käytyään Lahti aloitti työuransa Pienviljelijäin Keskusliiton kotitalousneuvojana. Vuosina 1939–1979 hän työskenteli SOK:n kotitalousjaoston johtajana ja osastopäällikkönä. Lahti toimi myös "Pellervo"-lehden vakituisena avustajana ja kirjoitti Marttaliiton julkaisemaan "Emäntälehteen" pakinoita nimimerkillä ”Eliina Oravakorpi” vuosina 1938–1988. 
Lahti kuoli jouluaattona 1988 ja hänet on haudattu Jaalassa Jaalan Vanhalle hautausmaalle.
Katolisen kirkon katekismus

Katolisen kirkon katekismus on Katolisen kirkon julkaisema laaja katekismus, joka on luonteeltaan katolisen uskon perusteellinen ja yleismaailmallinen esitys. Paavi Johannes Paavali II vahvisti ja määräsi sen julkaistavaksi vuonna 1992.
Kirjaa on pidetty pitkälti silloisen kardinaali Joseph Ratzingerin (sittemmin paavi Benedictus XVI) luomuksena. Katolisen kirkon katekismus on jaettu neljään osaan:
Katolisen kirkon katekismus julkaistiin alunperin vuonna 1992, ja sen latinankielinen tyyppieditio valmistui 1997. Suomenkielinen käännös valmistui vuonna 2005.
Katolisen kirkon katekismuksen kompendium on paavi Benedictus XVI:n aikana julkaistu Katolisen kirkon katekismuksen lyhennetty versio, joka etenee kysymysten ja vastausten muodossa.
Lisäksi Katolisen kirkon katekismukseen pohjautuen on julkaistu nuorille suunnattu Youcat.
Söderbärke

Söderbärke on taajama Smedjebackenin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 1 032 asukasta vuoden 2023 lopussa.
Hagge

Hagge on taajama Smedjebackenin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 289 asukasta vuoden 2023 lopussa.
Vad

Vad on taajama Smedjebackenin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 298 asukasta vuoden 2023 lopussa.
Gubbo

Gubbo on taajama Smedjebackenin kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 206 asukasta vuoden 2023 lopussa.
Samba Sillah

Samba Sillah (s. 10. tammikuuta 1999 Vaasa) on suomalais-gambialainen jalkapalloilija, joka pelaa laitapuolustajana Ykkösliiga-joukkue PK-35:ssa.
Sillah on Vaasan Palloseuran ja VIFKin kasvatti. Sillah teki debyyttinsä kansallisissa sarjoissa 2017 Kakkosessa VIFKin riveissä. Samana kautena Sillah pelasi Vaasan Palloseuran A-pojissa.
Sillah siirtyi FF Jaron riveihin vuoden sopimuksella, jossa oli vuoden lisäoptio. Sillah siirtyi VPS:n edustuksen riveihin kaudeksi 2019 ja pelasi siellä kolme kautta. Sillah palasi Jaron riveihin kaudeksi 2023 ja siirtyi sieltä PK-35:n kaudeksi 2024 ja allekirjoitti jatkosopimuksen kaudeksi 2025.
Theofron Munktell

Johan Theofron Munktell (20. maaliskuuta 1805 Kärrbo – 2. heinäkuuta 1887 Eskilstuna) oli ruotsalainen mekaanikko ja liikemies. Hän perusti vuonna 1832 Eskilstunaan "Munktells Mekaniska Verkstads AB" -konepajan, joka valmisti maatalous- ja teollisuuslaitteita sekä Ruotsin ensimmäisen höyryveturin. Vuonna 1932 se yhdistyi Bolinderin kanssa Bolinder-Munktelliksi, joka oli Volvo BM:n edeltäjä.
Svolderin taistelu

Svolderin taistelu oli noin vuonna 1000 käyty meritaistelu Norjan kuninkaan Olav Tryggvasonin ja ruotsalaisista, tanskalaisista sekä Eerik Haakoninpojan johtamista norjalaisista ladejaarleista koostuneen liittokunnan välillä. Taistelusta kerrotaan esimerkiksi Snorri Sturlusonin "Heimskringlassa". Muita lähteitä ovat muun muassa Adam Bremeniläinen ja Saxo Grammaticus. Kirjoittajat ovat erimielisiä taistelun tapahtumapaikasta: Snorri Sturlusonin ja Saxo Grammaticusin mukaan se käytiin lähellä Rügeniä, Adam Bremeniläisen mukaan Öresundissa. Taistelu päättyi Olav Tryggvasonin kuolemaan, minkä seurauksena ladejaarlit nousivat takaisin Norjan johtoon.
Tapahtumapaikan lisäksi myös taistelun syystä vallitsee epävarmuus. Adam Bremeniläisen mukaan Olav Tryggvason hyökkäsi Sven Haaraparran ja Olavi Sylikuninkaan solmiman liiton vuoksi, kun taas Snorrin ja Saxon versioissa häntä vastaan hyökätään. Taistelun jälkeen Olav Tryggvasonin ruumista ei löytynyt, ja joidenkin huhujen mukaan hän ei kuollut, vaan pakeni ja eli loppuelämänsä munkkina Pyhällä maalla.
Olav Tryggvason oli muutamaa vuotta aiemmin palannut Norjaan sotaretkeltä Englannista, missä hän oli onnistunut pakottamaan kuningas Ethelredin sopimukseen ase- ja raha-avusta. Niiden avulla hän nousi Norjan kuninkaaksi syrjäyttäen aiemmat tanskalaiset vasallihallitsijat, joita kutsuttiin ladejaarleiksi. Svolderin taistelusta onkin Norjassa tullut yksi legendaarisimmista historian tapahtumista ja Olavista kansallinen sankarihahmo.
Musopen

Musopen on voittoa tavoittelematon järjestö, joka pyrkii parantamaan pääsyä musiikkiin luomalla vapaita resursseja ja oppimateriaaleja. Järjestö julkaisee äänitteitä, nuottikirjoituksia ja oppikirjoja.
Järjestön perusti Aaron Dunn, joka näki musiikin opiskelijana vuonna 2006 kuinka talonmiehet keräsivät roskasäkkeihin äänitteitä poisheittämistä varten. Dunn alkoi pohtia miten niitä voisi käyttää hyödyksi poisheittämisen sijaan. Hän alkoi perehtyä tekijänoikeuksiin ja havaitsi mahdollisuuden luoda palvelun klassisen musiikin äänitteille, joka olisi vapaasti käytettävissä. Dunn avasi sivuston vuonna 2006, mutta se ei edistynyt ennen vuotta 2010, jolloin hän aloitti joukkorahoituskampanjan Kickstarter-palvelussa. Sävellysten tekijänoikeudet ovat usein erillään äänitteistä, joiden oikeudet ovat orkestereilla ja siten pääsy on rajoitettua jollei tehdä vapaasti julkaistavaa äänitettä. Sävellyksen esittämiseen voi muutoin joutua käyttämään hyvin vanhaa äänitettä tai nuottikirjoitusta.
Rukous kuolleiden puolesta

Rukous kuolleiden puolesta on muun muassa kristinuskoon liittyvä esirukouksen käytäntö.
Kristinusko omaksui kuolleiden puolesta rukoilemisen juutalaisuudesta. Uudessa testamentissa se näkyy Paavalin rukoillessa Onesiforokselle ; Jumalan laupeutta tavalla joka näyttää osoittavan että hän on jo kuollut. Kuolleiden puolesta rukoileminen näkyy sitten katakombien varhaiskristillisissä hautakirjoituksissa ensimmäiseltä vuosisadalta alkaen. Tämä tapa näkyy myös kirkkoisien kuten Tertullianuksen, Arnobiuksen, Cyprianuksen, Kyrillos Jerusalemilaisen, Augustinuksen, Johannes Khrysostomoksen ja Dionysios Areopagitan teoksissa, Apostolisten konstituutioiden 8. kirjassa ja varhaisissa liturgioissa. Kuolleiden puolesta rukoileminen on liittynyt eukaristian viettoon. Katolisessa kirkossa tapa on läheisesti sidoksissa oppiin kiirastulesta ja laajemmin pyhäin yhteydestä. Protestanttisen reformaation myötä kuolleiden puolesta rukoileminen jäi lopulta pois uskonharjoituksesta. Sen kieltäminen johtui paljolti Jean Calvinin vaikutuksesta. Luterilaisuudessa (AC XXIV, 94) ja anglikaanisuudessa kuolleiden puolesta rukoilemista ei ole kielletty.
Connoisseur

Connoisseur on ruotsalainen vuonna 1998 perustettu maansa rikkaimmille suunnattu aikakauslehti. Se jaetaan vuosittain joulukuussa niille 20–72-vuotiaille, joiden vuositulot tai omaisuus ylittävät määrätyn rajan. Vuonna 2025 se on 2,6 miljoonaa kruunua. Lisäksi 15 000 eniten tienaavaa saavat Connoisseur Exclusive -erikoisnumeron. Lehden artikkeleissa muun muassa esitellään kalliita tuotemerkkejä ja haastatellaan menestyneitä ihmisiä. Vuonna 2012 uutisoitiin, että lehden tuolloisen päätoimittajan Susanne Ytterskogin omat tulot eivät riittäneet lehden saamiseen.
Vuoden 2018 valtiopäivävaalien alla tehdyssä tutkimuksessa lehden lukijakunnan keskuudessa suosituin puolue oli moderaatit 62 prosentin kannatuksella. Toiseksi sijoittuivat ruotsidemokraatit 12 prosentilla. Sosiaalidemokraatit, vasemmistopuolue ja ympäristöpuolue keräsivat yhteensä kaksi prosenttia. Vuonna 2023 lehden lukijoista 51 prosenttia asui Tukholman läänissä, 18 prosenttia Länsi-Götanmaalla ja 12 prosenttia Skånessa.
Ragnar Casparsson

Ragnar Casparsson (1893–1978) oli ruotsalainen toimittaja ja virkamies. Hän työskenteli "Arbetaren"-lehdessä vuosina 1922–1928, "Social-Demokratenissa" 1929–1933 ja "Aftontidningenissä" 1946–1952. Vuosina 1951–1952 hän toimi viimeksi mainitun päätoimittajana. Vuosina 1952–1960 Casparsson oli Västmanlandin läänin maaherra.
Casparsson

Casparsson on seuraavien ruotsalaisten henkilöiden sukunimi:
Paradise (televisiosarja)

Paradise on yhdysvaltalainen poliittinen trilleri, jonka on luonut Dan Fogelman. Sarjan pääosissa nähdään näyttelijät Sterling K. Brown, Julianne Nicholson ja James Marsden. Sarjan ensimmäinen jakso julkaistiin Hulussa Yhdysvalloissa 26. tammikuuta 2025. Suomessa Paradisen ensimmäiset kolme jaksoa julkaistiin 28. tammikuuta 2025. Sarja sai kriitikoilta yleisesti myönteisiä arvosteluja.
Jääkiekon I-divisioonan kausi 1993–1994

Jääkiekon I-divisioona 1993–1994 oli järjestyksessään 19. pelattu I-divisioonakausi. Sarjassa pelattiin 12 joukkueen kaksinkertainen runkosarja, jonka jälkeen kymmenen parasta joukkuetta jatkoivat kaksinkertaisessa Finlandia-liigassa ja kaksi viimeistä I-divisioonan karsintasarjassa II-divisioonan parhaiden joukkueiden kanssa. 
TuTo, JoKP ja SaiPa etenivät SM-liigakarsintaan, jossa TuTo lopulta nousi seuraavaksi kaudeksi liigaan. 
Putoamiskarsintaan joutuivat Karhu-Kissat, Ketterä ja JHT, jotka kaikki kuitenkin säilyivät I-divisioonassa. Kauden päätyttyä JoKP ja Kärpät ajautuivat konkurssiin ja joutuivat luopumaan sarjapaikastaan. Niiden tilalle sarjaan nousi seuraavaksi kaudeksi karsintasarjan neljäs ja viides, Järvenpään Haukat ja Koovee.
Theodore Rooseveltin pato

Theodore Rooseveltin pato, joka tunnetaan myös nimellä Roosevelt Dam, sijaitsee Arizonassa, noin 76 kilometriä pohjoiseen Phoenixista. Pato on rakennettu Salt River -joen ylittäväksi ja se on 109 metriä korkea ja muodostaa Theodore Roosevelt -järven. Se on nimetty Yhdysvaltain 26. presidentin Theodore Rooseveltin mukaan.
Pato valmistui vuonna 1911 ja se on ollut merkittävä osa Salt Riverin projektia, joka on tarjonnut vettä maataloustarpeisiin ja tulva-alueiden hallintaan. Patoa on myös parannettu ja laajennettu vuosina 1989-1996, ja se on nyt yksi maailman suurimmista padoista.
Leipomo Rosten

Leipomo Rosten on suomalainen leipomoalan yritys, jonka kotipaikka on Turku. Se perustettiin vuonna 1939, ja sen omistaa Meltovaaran perhe. Rosten oli vuonna 2024 Suomen kolmanneksi suurin leipomokonserni.
Leipomotoiminnan aloittivat Heli ja Juho Rosten vuonna 1939. Leipomosta tuli yritys 1950-luvulla nimellä Leipomo-konditoria H&amp;J Rosten Oy. Suvusta ei löytynyt leipomolle jatkajaa 1970-luvulla, ja uudeksi omistajaksi valittiin Aarne Arjonen, joka omisti Mantin leipomon. Arjonen myi vuonna 1981 leipomot Meltovaaran perheelle, ja he keskittivät molemmat leipomot Rostenin nimen alle.
Leipomo Rosten osti vuonna 2008 heinolalaisen leipomon Pekan leivän, ja vuonna 2022 porilaisen Porin leivän. Yrityksen tuotteisiin kuuluvat muun muassa leivät, siemennäkkileivät, kahvileivät, keksit ja konditoriatuotteet.
Walvis Bayn satama

Walvis Bayn satama (); UN/LOCODE: NA WVB) on alueellisesti huomattava kauppasatama Namibian Walvis Bayn kaupungissa eteläisessä Afrikassa. Sataman toiminnasta vastaa Namibian satamalaitos. Satama sijaitsee Atlantin valtameren rannikolla Walvis Bayn (Walvisinlahden) luonnonsataman alueella. 
Namibian satamalaitos raportoi Walvis Bayn ja Lüderitzin sataman yhteisen rahtimäärän olleen maaliskuun 2024 lopussa päättyneeltä purjehduskaudelta 7,7 tonnia. 
Vuonna 2019 satama-alueella avatiin uusi konttiterminaali ja matkustajaliikennesatama. Konttiterminalin operointi luovutettiin lokakuussa 2024 Namibian satamalaitoksen (valtion) ja Mediterranean Shipping Companyn (MSC) yhteisyritykselle, Terminal Investment Limitedille (TIL) 25 vuoden sopimuksella.
Int’Air Îles

Int’Air Îles oli komorilainen lentoyhtiö, jonka kotipaikkana toimi Ouanin lentoasema Anjouanissa. Yhtiö perustettiin vuonna 2007 nimellä "Inter Îles Air", ja se uudelleenbrändättiin vuonna 2015. Lentoyhtiö lopetti toimintansa vuonna 2024. Se lensi alueen saarille ja Afrikan mantereelle.
Int’Air Îlesin kohteisiin lukeutui Komorien saaret, Mayotte, Tansania ja Madagaskar. Se oli yksi Vanilla Alliance -lentoyhtiöallianssin perustajajäsenistä.